CELEX: 22018A0731(01)
Language: el
Date: 2018-08-01 00:00:00
Title: Πρωτόκολλο σχετικά με την εφαρμογή της συμφωνίας αλιευτικής σύμπραξής μεταξύ της Ευρωπαϊκής Ένωσής και της Δημοκρατίας της Ακτής του Ελεφαντοστού (2018-2024)

31.7.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 194/3
               
            
         ΠΡΩΤΌΚΟΛΛΟ
         σχετικά με την εφαρμογή της συμφωνίας αλιευτικής σύμπραξής μεταξύ της Ευρωπαϊκής Ένωσής και της Δημοκρατίας της Ακτής του Ελεφαντοστού (2018-2024)
         
            Άρθρο 1
            Περίοδος εφαρμογής και αλιευτικές δυνατότητες
            
               1.   Από την 1η Αυγούστου 2018 και για περίοδο έξι ετών, οι αλιευτικές δυνατότητες που χορηγούνται δυνάμει του άρθρου 5 της συμφωνίας αλιευτικής σύμπραξης μεταξύ της Ευρωπαϊκής Ένωσης και της Δημοκρατίας της Ακτής του Ελεφαντοστού (η «συμφωνία») καθορίζονται ως εξής:
               
                           —
                        
                        
                           θυνναλιευτικά γρι-γρι με εγκαταστάσεις κατάψυξης: 28 σκάφη,
                        
                     
                           —
                        
                        
                           παραγαδιάρικα επιφανείας: 8 σκάφη.
                        
                     Αυτές οι αλιευτικές δυνατότητες αφορούν την αλίευση των άκρως μεταναστευτικών ειδών (είδη που περιλαμβάνονται στο παράρτημα 1 της σύμβασης των Ηνωμένων Εθνών του 1982), με εξαίρεση τα είδη που προστατεύονται ή των οποίων η αλίευση απαγορεύεται από τη Διεθνή Επιτροπή για τη Διατήρηση των Θυννοειδών του Ατλαντικού (ICCAT) ή άλλες διεθνείς συμβάσεις.
            
            
               2.   Η ανωτέρω παράγραφος 1 εφαρμόζεται με την επιφύλαξη των διατάξεων των άρθρων 5 και 6 του παρόντος πρωτοκόλλου.
            
            
               3.   Τα σκάφη που φέρουν σημαία κράτους μέλους της Ευρωπαϊκής Ένωσης (τα «ενωσιακά σκάφη») μπορούν να ασκούν αλιευτικές δραστηριότητες στην αλιευτική ζώνη της Ακτής του Ελεφαντοστού μόνον εάν διαθέτουν άδεια αλιείας στην αλιευτική ζώνη της Ακτής του Ελεφαντοστού στο πλαίσιο του παρόντος πρωτοκόλλου.
            
         
         
            Άρθρο 2
            Διαφάνεια
            Η Δημοκρατία της Ακτής του Ελεφαντοστού («Ακτή Ελεφαντοστού») δεσμεύεται να ανταλλάσσει τις πληροφορίες σχετικά με κάθε συμφωνία που παρέχει πρόσβαση σε άλλα ξένα σκάφη στην αλιευτική της ζώνη, ιδίως τον αριθμό των αδειών που εκδόθηκαν και τα αλιεύματα που αλιεύθηκαν, σύμφωνα με το άρθρο 11 του παρόντος πρωτοκόλλου.
            Επιπλέον, η Ακτή Ελεφαντοστού παρέχει τα δεδομένα για την αλιευτική προσπάθεια των θυνναλιευτικών σκαφών της Ακτής Ελεφαντοστού που διαθέτουν άδεια βιομηχανικής αλιείας.
         
         
            Άρθρο 3
            Χρηματική αντιπαροχή – τρόποι πληρωμής
            
               1.   Η χρηματική αντιπαροχή που αναφέρεται στο άρθρο 7 της συμφωνίας καθορίζεται σε 682 000 EUR ετησίως, ήτοι συνολικό ποσό ύψους 4 092 000 EUR για την περίοδο που αναφέρεται στο άρθρο 1.
            
            
               2.   Η χρηματική αντιπαροχή περιλαμβάνει:
               
                           α)
                        
                        
                           ετήσιο ποσό ύψους 330 000 EUR για την πρόσβαση στην αλιευτική ζώνη της Ακτής Ελεφαντοστού για το δύο πρώτα έτη εφαρμογής του παρόντος πρωτοκόλλου και 275 000 EUR για τα επόμενα έτη, το οποίο αντιστοιχεί σε βάρος αναφοράς 5 500 τόνων ετησίως· και
                        
                     
                           β)
                        
                        
                           ειδικό ετήσιο ποσό ύψους 352 000 EUR για τα δύο πρώτα έτη εφαρμογής του παρόντος πρωτοκόλλου και 407 000 EUR για τα επόμενα έτη, το οποίο προορίζεται να συμβάλει στην εφαρμογή της τομεακής αλιευτικής πολιτικής της Ακτής Ελεφαντοστού.
                        
                     
            
               3.   Επιπλέον, οι εφοπλιστές καταβάλλουν ετήσια χρηματική συνεισφορά εκτιμώμενη σε 330 400 EUR για την πρόσβαση στην αλιευτική ζώνη της Ακτής Ελεφαντοστού, όπως προβλέπεται στο κεφάλαιο II του παραρτήματος του παρόντος πρωτοκόλλου.
            
            
               4.   Η παράγραφος 2 του παρόντος άρθρου εφαρμόζεται με την επιφύλαξη των διατάξεων των άρθρων 4, 5, 6 και 9 του παρόντος πρωτοκόλλου και των άρθρων 12 και 13 της συμφωνίας.
            
            
               5.   Εάν η συνολική ποσότητα των αλιευμάτων από τα ενωσιακά σκάφη στην αλιευτική ζώνη της Ακτής Ελεφαντοστού υπερβαίνει το βάρος αναφοράς, το ποσό της ετήσιας χρηματικής αντιπαροχής θα επαυξάνεται κατά 60 EUR ανά πρόσθετο τόνο αλιευμάτων κατά τα δύο πρώτα έτη εφαρμογής του παρόντος πρωτοκόλλου και κατά 70 EUR για τα επόμενα έτη. Ωστόσο, το συνολικό ετήσιο ποσό που καταβάλλει η Ένωση δεν είναι δυνατόν να υπερβεί το διπλάσιο του ποσού που αναφέρεται στην παράγραφο 2 στοιχείο α). Όταν οι ποσότητες που έχουν αλιευθεί από ενωσιακά σκάφη υπερβαίνουν τις ποσότητες που αντιστοιχούν στο διπλάσιο του συνολικού ετήσιου ποσού, το οφειλόμενο ποσό για την ποσότητα που υπερβαίνει το εν λόγω όριο καταβάλλεται το επόμενο έτος.
            
            
               6.   Η πληρωμή της χρηματικής αντιπαροχής που καθορίζεται στην παράγραφο 1 πραγματοποιείται το αργότερο ενενήντα ημέρες από την ημερομηνία προσωρινής εφαρμογής του παρόντος πρωτοκόλλου για το πρώτο έτος και το αργότερο κατά την επέτειο έναρξης του παρόντος πρωτοκόλλου για τα επόμενα έτη.
            
            
               7.   Η διάθεση της χρηματικής αντιπαροχής που προβλέπεται στην παράγραφο 2 στοιχείο α) υπάγεται στην αποκλειστική αρμοδιότητα των αρχών της Ακτής Ελεφαντοστού.
            
            
               8.   Η χρηματική αντιπαροχή που προβλέπεται στην παράγραφο 2 στοιχείο α) καταβάλλεται στο Δημόσιο Ταμείο της Ακτής Ελεφαντοστού.
            
            
               9.   Η χρηματική αντιπαροχή που αναφέρεται στην παράγραφο 2 στοιχείο β) καταβάλλεται σε ειδικό λογαριασμό για την εφαρμογή της τομεακής στήριξης που ανοίγεται στην τράπεζα του Δημόσιου Ταμείου της Ακτής Ελεφαντοστού.
               Τα στοιχεία των προαναφερόμενων λογαριασμών γνωστοποιούνται στην Ένωση σε ετήσια βάση από τις αρχές της Ακτής Ελεφαντοστού.
               Καθεμία από αυτές τις χρηματικές αντιπαροχές εγγράφεται στον κρατικό προϋπολογισμό και υπόκειται στους κανόνες και τις διαδικασίες διαχείρισης των δημόσιων οικονομικών της Ακτής Ελεφαντοστού.
            
         
         
            Άρθρο 4
            Τομεακή στήριξη
            
               1.   Η τομεακή στήριξη, στο πλαίσιο του παρόντος πρωτοκόλλου, συμβάλλει στην υλοποίηση του στρατηγικού σχεδίου ανάπτυξης της κτηνοτροφίας, της αλιείας και της υδατοκαλλιέργειας της Ακτής Ελεφαντοστού. Το εν λόγω σχέδιο έχει ως στόχο τη βιώσιμη διαχείριση των αλιευτικών πόρων εσωτερικών υδάτων και των θαλάσσιων αλιευτικών πόρων, ιδίως με τους εξής τρόπους:
               
                           α)
                        
                        
                           βελτίωση της παρακολούθησης, του ελέγχου και της επιτήρησης των αλιευτικών δραστηριοτήτων,
                        
                     
                           β)
                        
                        
                           βελτίωση των επιστημονικών γνώσεων σχετικά με τους αλιευτικούς πόρους,
                        
                     
                           γ)
                        
                        
                           βελτίωση των αλιευτικών στατιστικών,
                        
                     
                           δ)
                        
                        
                           στήριξη της αλιείας μικρής κλίμακας,
                        
                     
                           ε)
                        
                        
                           ενίσχυση της διεθνούς συνεργασίας,
                        
                     
                           στ)
                        
                        
                           στήριξη της γαλάζιας οικονομίας και ανάπτυξη της υδατοκαλλιέργειας.
                        
                     
            
               2.   Η Ένωση και η Ακτή Ελεφαντοστού συμφωνούν στο πλαίσιο της μεικτής επιτροπής που προβλέπεται στο άρθρο 9 της συμφωνίας, το αργότερο τρεις μήνες μετά την έναρξη της προσωρινής εφαρμογής του παρόντος πρωτοκόλλου, επί πολυετούς τομεακού προγράμματος και των λεπτομερειών εφαρμογής του, και ιδίως όσον αφορά:
               
                           α)
                        
                        
                           τους προσανατολισμούς σε ετήσια και πολυετή βάση, σύμφωνα με τους οποίους χρησιμοποιείται η χρηματική αντιπαροχή που αναφέρεται στο άρθρο 3 παράγραφος 2 στοιχείο β)·
                        
                     
                           β)
                        
                        
                           τους προς επίτευξη στόχους και τις προς εκτέλεση δραστηριότητες σε ετήσια και πολυετή βάση για την προώθηση βιώσιμης και υπεύθυνης αλιείας, λαμβανομένων υπόψη των προτεραιοτήτων που διατυπώνει η Ακτή Ελεφαντοστού στο πλαίσιο της εθνικής της πολιτικής αλιείας και υδατοκαλλιέργειας·
                        
                     
                           γ)
                        
                        
                           τα κριτήρια και τις διαδικασίες που πρέπει να εφαρμόζονται για την αξιολόγηση των αποτελεσμάτων, σε ετήσια βάση.
                        
                     
            
               3.   Κάθε προτεινόμενη τροποποίηση του πολυετούς ή του ετήσιου τομεακού προγράμματος ή της χρήσης των ειδικών ποσών για τις πρωτοβουλίες που αναλαμβάνονται πρέπει να κοινοποιείται εκ των προτέρων στην Ευρωπαϊκή Επιτροπή και να εγκρίνεται από τα δύο μέρη στο πλαίσιο της μεικτής επιτροπής, ενδεχομένως με ανταλλαγή επιστολών.
            
            
               4.   Τα δύο μέρη αξιολογούν, σε ετήσια βάση, στο πλαίσιο της μεικτής επιτροπής, τα αποτελέσματα της εφαρμογής του πολυετούς τομεακού προγράμματος. Εάν από την αξιολόγηση αυτή προκύψει ότι η επίτευξη των στόχων της χρηματικής αντιπαροχής που προβλέπεται στο άρθρο 3 παράγραφος 2 στοιχείο β) του παρόντος πρωτοκόλλου δεν συνάδει με τον προγραμματισμό ή εάν η εκτέλεσή της κριθεί ανεπαρκής από τη μεικτή επιτροπή, η εν λόγω χρηματική συνεισφορά μπορεί να αναθεωρηθεί ή να ανασταλεί.
               Η καταβολή της χρηματικής αντιπαροχής συνεχίζεται κατόπιν διαβουλεύσεων και συμφωνίας μεταξύ των δύο μερών όταν τα αποτελέσματα της υλοποίησης της τομεακής στήριξης είναι σύμφωνα με τον προγραμματισμό που ενέκρινε η μεικτή επιτροπή.
               Τα δύο μέρη συνεχίζουν την παρακολούθηση της τομεακής στήριξης έως ότου απορροφηθεί πλήρως η ειδική χρηματική αντιπαροχή που προβλέπεται στο άρθρο 3 παράγραφος 2 στοιχείο β), ενδεχομένως και μετά τη λήξη του παρόντος πρωτοκόλλου.
               Ωστόσο, εκτός περιπτώσεων ανωτέρας βίας, η ειδική χρηματική αντιπαροχή δεν καταβάλλεται μετά την παρέλευση έξι μηνών από τη λήξη του παρόντος πρωτοκόλλου.
            
         
         
            Άρθρο 5
            Επιστημονική και τεχνική συνεργασία για υπεύθυνη αλιεία
            
               1.   Τα δύο μέρη δεσμεύονται να προωθούν την υπεύθυνη αλιεία στα ύδατα της Ακτής Ελεφαντοστού με βάση την αρχή της μη διάκρισης μεταξύ των διαφόρων στόλων που αλιεύουν στα εν λόγω ύδατα.
            
            
               2.   Κατά τη διάρκεια του παρόντος πρωτοκόλλου, η Ένωση και οι αρχές της Ακτής Ελεφαντοστού συνεργάζονται για την παρακολούθηση της εξέλιξης των αλιευμάτων, της αλιευτικής προσπάθειας και της κατάστασης των αλιευτικών πόρων στην αλιευτική ζώνη της Ακτής Ελεφαντοστού.
            
            
               3.   Τα δύο μέρη δεσμεύονται να προωθούν, στο επίπεδο της υποπεριφέρειας, τη συνεργασία όσον αφορά την υπεύθυνη αλιεία, ιδίως στο πλαίσιο της Διεθνούς Επιτροπής για τη Διατήρηση των Θυννοειδών του Ατλαντικού (ICCAT) και κάθε αρμόδιου υποπεριφερειακού ή διεθνούς οργανισμού. Τα δύο μέρη δεσμεύονται να τηρούν το σύνολο των συστάσεων της ICCAT.
            
            
               4.   Σύμφωνα με το άρθρο 4 της συμφωνίας, τα μέρη, βασιζόμενα στις συστάσεις και στα ψηφίσματα που εκδίδει η ICCAT και στις βέλτιστες διαθέσιμες επιστημονικές γνωμοδοτήσεις, διαβουλεύονται στο πλαίσιο της μεικτής επιτροπής για να θεσπίσουν, ενδεχομένως κατόπιν επιστημονικής συνεδρίασης, μέτρα που αποβλέπουν στη βιώσιμη διαχείριση των αλιευτικών πόρων που επηρεάζουν τις δραστηριότητες των ενωσιακών σκαφών.
            
            
               5.   Τα δύο μέρη συνεργάζονται για την ενίσχυση των μηχανισμών ελέγχου, επιθεώρησης και καταπολέμησης της παράνομης, λαθραίας και άναρχης (ΠΛΑ) αλιείας στην Ακτή Ελεφαντοστού.
            
         
         
            Άρθρο 6
            Αναθεώρηση των αλιευτικών δυνατοτήτων και των τεχνικών μέτρων με αμοιβαία συμφωνία
            
               1.   Οι αλιευτικές δυνατότητες που προβλέπονται στο άρθρο 1 μπορούν να αυξηθούν με αμοιβαία συμφωνία των μερών σε συνέχεια των διαβουλεύσεων που προβλέπονται στο άρθρο 5 παράγραφος 4, εφόσον η εν λόγω αύξηση δεν θίγει τη βιώσιμη διαχείριση των πόρων της Ακτής Ελεφαντοστού. Στην περίπτωση αυτή, η χρηματική αντιπαροχή που προβλέπεται στο άρθρο 3 παράγραφος 1 αυξάνεται αναλόγως και συναρτήσει του χρόνου.
            
            
               2.   Αντιθέτως, στην περίπτωση που τα μέρη συμφωνούν στην έγκριση της μείωσης των αλιευτικών δυνατοτήτων που προβλέπονται στο άρθρο 1, η χρηματική αντιπαροχή μειώνεται αναλόγως και συναρτήσει του χρόνου.
            
            
               3.   Η κατανομή των αλιευτικών δυνατοτήτων μεταξύ διαφορετικών κατηγοριών σκαφών μπορεί επίσης να αναθεωρηθεί κατόπιν διαβούλευσης και με αμοιβαία συμφωνία των μερών, με σεβασμό κάθε ενδεχόμενης σύστασης της μεικτής επιστημονικής συνεδρίασης, η οποία αναφέρεται στο άρθρο 4 παράγραφος 5, όσον αφορά τη διαχείριση των αποθεμάτων που ενδεχομένως επηρεάζονται από την εν λόγω ανακατανομή. Τα μέρη συμφωνούν στην αντίστοιχη αναπροσαρμογή της χρηματικής αντιπαροχής, εφόσον κάτι τέτοιο δικαιολογείται από την ανακατανομή των αλιευτικών δυνατοτήτων.
            
            
               4.   Η μεικτή επιτροπή μπορεί, εφόσον κριθεί απαραίτητο, να εξετάσει και να προσαρμόσει τις διατάξεις όσον αφορά τους τεχνικούς όρους άσκησης της αλιείας και τις λεπτομέρειες υλοποίησης της τομεακής στήριξης που προβλέπονται στο παρόν πρωτόκολλο.
            
         
         
            Άρθρο 7
            Νέες αλιευτικές δυνατότητες και πειραματική αλιεία
            
               1.   Σε περίπτωση που ενωσιακά σκάφη ενδιαφέρονται για αλιευτικές δραστηριότητες που δεν προβλέπονται στο άρθρο 1, η Ένωση διαβουλεύεται με την Ακτή Ελεφαντοστού για ενδεχόμενη χορήγηση άδειας σχετικά με αυτές τις νέες δραστηριότητες. Στο πλαίσιο των εν λόγω διαβουλεύσεων, τα μέρη λαμβάνουν υπόψη τις σχετικές επιστημονικές γνωμοδοτήσεις, και ιδίως εκείνες που εκδίδονται από τις περιφερειακές ή υποπεριφερειακές οργανώσεις αλιείας. Κατά περίπτωση, τα μέρη συμφωνούν ως προς τις προϋποθέσεις που εφαρμόζονται σε αυτές τις νέες αλιευτικές δυνατότητες και τη θέσπιση σχεδίων πολυετούς διαχείρισης. Εφόσον απαιτείται, τροποποιούν το παρόν πρωτόκολλο και το παράρτημά του.
            
            
               2.   Κατόπιν των διαβουλεύσεων που προβλέπονται στο άρθρο 5 παράγραφος 4, τα μέρη μπορούν να επιτρέπουν εξορμήσεις πειραματικής αλιείας στην αλιευτική ζώνη της Ακτής Ελεφαντοστού προκειμένου να δοκιμαστούν η τεχνική σκοπιμότητα και η οικονομική αποδοτικότητα νέων αλιευτικών δραστηριοτήτων.
               
                           2.1
                        
                        
                           Για τον εν λόγω σκοπό, η Ένωση κοινοποιεί στις αρχές της Ακτής Ελεφαντοστού τις αιτήσεις αδειών πειραματικής αλιείας βάσει τεχνικού φακέλου, στον οποίο προσδιορίζονται τα εξής:
                           
                                       —
                                    
                                    
                                       τα τεχνικά χαρακτηριστικά του σκάφους,
                                    
                                 
                                       —
                                    
                                    
                                       το επίπεδο εμπειρογνωσίας των αξιωματικών του σκάφους στην οικεία αλιευτική δραστηριότητα,
                                    
                                 
                                       —
                                    
                                    
                                       η πρόταση για τις τεχνικές παραμέτρους της εξόρμησης (διάρκεια, εργαλεία, περιοχές εξερεύνησης κ.λπ.).
                                    
                                 
                     
                           2.2
                        
                        
                           Η μέγιστη διάρκεια των εξορμήσεων πειραματικής αλιείας είναι έξι μήνες. Υπόκεινται στην καταβολή τέλους, το οποίο καθορίζεται από τις αρχές της Ακτής Ελεφαντοστού.
                        
                     
                           2.3
                        
                        
                           Καθ' όλη τη διάρκεια της εξόρμησης ευρίσκονται επί του σκάφους ένας επιστημονικός παρατηρητής από το κράτος σημαίας και ένας παρατηρητής επιλεγμένος από τις αρχές της Ακτής Ελεφαντοστού.
                        
                     
                           2.4
                        
                        
                           Τα αλιεύματα που αλιεύονται στο πλαίσιο και κατά τη διάρκεια της εξόρμησης ερευνητικής αλιείας ανήκουν στον εφοπλιστή.
                        
                     
                           2.5
                        
                        
                           Τα λεπτομερή αποτελέσματα της εξόρμησης πειραματικής αλιείας γνωστοποιούνται στη μεικτή επιτροπή για ανάλυση.
                        
                     
         
         
            Άρθρο 8
            Εφαρμοστέες νομοθεσίες
            
               1.   Οι δραστηριότητες των ενωσιακών σκαφών στα ύδατα της Ακτής Ελεφαντοστού διέπονται από τη νομοθεσία που εφαρμόζεται στην Ακτή Ελεφαντοστού, εκτός εάν η συμφωνία και το παρόν πρωτόκολλο ορίζουν κάτι διαφορετικό.
            
            
               2.   Οι αρχές της Ακτής Ελεφαντοστού ενημερώνουν το συντομότερο δυνατόν την Ένωση για κάθε αλλαγή ή νέα νομοθεσία που αφορά τον τομέα της αλιείας.
            
            
               3.   Η Ένωση ενημερώνει τις αρχές της Ακτής Ελεφαντοστού για κάθε αλλαγή ή νέα νομοθεσία που αφορά τις αλιευτικές δραστηριότητες του στόλου υπερπόντιας αλιείας της Ένωσης.
            
         
         
            Άρθρο 9
            Αναστολή της εφαρμογής του πρωτοκόλλου
            
               1.   Η εφαρμογή του παρόντος πρωτοκόλλου μπορεί να ανασταλεί με πρωτοβουλία εκατέρου των μερών, κατόπιν διαβούλευσης στο πλαίσιο της μεικτής επιτροπής, εάν συντρέχουν μία ή περισσότερες από τις ακόλουθες προϋποθέσεις:
               
                           α)
                        
                        
                           μη φυσιολογικές περιστάσεις, όπως ορίζονται στο άρθρο 2 στοιχείο η) της συμφωνίας, οι οποίες εμποδίζουν την άσκηση των αλιευτικών δραστηριοτήτων στην αλιευτική ζώνη της Ακτής Ελεφαντοστού·
                        
                     
                           β)
                        
                        
                           σημαντικές αλλαγές στον καθορισμό και στην εφαρμογή της αλιευτικής πολιτικής εκατέρου των μερών, οι οποίες επηρεάζουν τις διατάξεις του παρόντος πρωτοκόλλου·
                        
                     
                           γ)
                        
                        
                           σε περίπτωση ενεργοποίησης των μηχανισμών διαβούλευσης που προβλέπονται στα άρθρα 8 και 96 της συμφωνίας του Κοτονού σχετικά με παραβίαση των βασικών και θεμελιωδών στοιχείων των ανθρωπίνων δικαιωμάτων, όπως ορίζονται στο άρθρο 9 της εν λόγω συμφωνίας·
                        
                     
                           δ)
                        
                        
                           μη καταβολή από την Ένωση της χρηματικής αντιπαροχής που προβλέπεται στο άρθρο 3 παράγραφος 2 στοιχείο α), σύμφωνα με τις διατάξεις που ορίζονται στην παράγραφο 5 του παρόντος άρθρου·
                        
                     
                           ε)
                        
                        
                           σοβαρή διαφορά μεταξύ των δύο μερών σχετικά με την εφαρμογή ή την ερμηνεία του παρόντος πρωτοκόλλου η οποία δεν επιλύθηκε στο πλαίσιο της μεικτής επιτροπής.
                        
                     
            
               2.   Η εφαρμογή του παρόντος πρωτοκόλλου αναστέλλεται για λόγους διαφορετικούς από τους αναφερόμενους στην παράγραφο 1 στοιχείο γ), υπό την προϋπόθεση ότι το ενδιαφερόμενο μέρος κοινοποιεί την πρόθεσή του εγγράφως και τουλάχιστον τρεις μήνες πριν από την ημερομηνία κατά την οποία παράγει αποτελέσματα η εν λόγω αναστολή. Η αναστολή του παρόντος πρωτοκόλλου για τους λόγους που αναφέρονται στην παράγραφο 1 στοιχείο γ) εφαρμόζεται αμέσως αφού ληφθεί η απόφαση αναστολής.
            
            
               3.   Σε περίπτωση αναστολής, τα μέρη συνεχίζουν τις διαβουλεύσεις με σκοπό τον φιλικό διακανονισμό της μεταξύ τους διαφοράς. Όταν επιτευχθεί ο εν λόγω διακανονισμός, η εφαρμογή του παρόντος πρωτοκόλλου συνεχίζεται και το ποσό της χρηματικής αντιπαροχής μειώνεται αναλόγως και συναρτήσει της διάρκειας αναστολής της εφαρμογής του παρόντος πρωτοκόλλου.
            
            
               4.   Οι άδειες αλιείας που χορηγήθηκαν στα ενωσιακά σκάφη μπορούν να ανασταλούν ταυτόχρονα με την αναστολή πληρωμής της χρηματικής αντιπαροχής του άρθρου 3 παράγραφος 2 στοιχείο α). Σε περίπτωση επαναφοράς τους, η ισχύς των εν λόγω αδειών αλιείας παρατείνεται κατά διάστημα ίσο με την περίοδο αναστολής των αλιευτικών δραστηριοτήτων.
            
            
               5.   Με την επιφύλαξη των διατάξεων της παραγράφου 1 του παρόντος άρθρου, εάν η Ένωση παραλείψει να καταβάλει την πληρωμή που προβλέπεται στο άρθρο 3 παράγραφος 2 στοιχείο α), οι αρχές της Ακτής Ελεφαντοστού ενημερώνουν επίσημα την Ένωση για την εν λόγω παράλειψη. Η Ένωση προβαίνει στους κατάλληλους ελέγχους και, εφόσον απαιτείται, στην πληρωμή εντός μέγιστης προθεσμίας εξήντα εργάσιμων ημερών από την ημερομηνία παραλαβής του επίσημου αιτήματος.
               Ελλείψει πληρωμής κατά τη λήξη της εν λόγω προθεσμίας, ή πρόσφορης αιτιολογίας για τη μη πληρωμή, οι αρχές της Ακτής Ελεφαντοστού μπορούν να αναστείλουν την εφαρμογή του παρόντος πρωτοκόλλου σύμφωνα με τις παραγράφους 2, 3 και 4 του παρόντος άρθρου. Η εφαρμογή του παρόντος πρωτοκόλλου συνεχίζεται μόλις πραγματοποιηθεί η σχετική πληρωμή.
            
         
         
            Άρθρο 10
            Ηλεκτρονική επικοινωνία
            
               1.   Η Ένωση και η Ακτή Ελεφαντοστού διασφαλίζουν την ομαλή λειτουργία των απαραίτητων συστημάτων πληροφορικής για την ηλεκτρονική ανταλλαγή όλων των πληροφοριών και εγγράφων που συνδέονται με την εφαρμογή της συμφωνίας και του παρόντος πρωτοκόλλου.
            
            
               2.   Η ηλεκτρονική μορφή ενός εγγράφου θεωρείται ισοδύναμη, από κάθε άποψη, με την έντυπη μορφή του.
            
            
               3.   Η Ένωση και η Ακτή Ελεφαντοστού αλληλοενημερώνονται αμέσως σχετικά με τυχόν δυσλειτουργία συστήματος πληροφορικής. Σε αυτές τις περιπτώσεις, οι πληροφορίες και τα έγγραφα που συνδέονται με την εφαρμογή της συμφωνίας και του παρόντος πρωτοκόλλου αντικαθίστανται αυτομάτως από την έντυπη μορφή τους.
            
         
         
            Άρθρο 11
            Εμπιστευτικότητα δεδομένων
            Η Ένωση και η Ακτή Ελεφαντοστού δεσμεύονται ώστε η επεξεργασία όλων των ονομαστικών δεδομένων που συνδέονται με τα ενωσιακά σκάφη και με τις αλιευτικές τους δραστηριότητες, τα οποία λαμβάνονται στο πλαίσιο της συμφωνίας και του παρόντος πρωτοκόλλου, να πραγματοποιείται πάντοτε με επιμέλεια και σύμφωνα με τις αντίστοιχες αρχές εμπιστευτικότητας και προστασίας των δεδομένων.
            Τα μέρη διασφαλίζουν ότι δημοσιοποιούνται μόνο τα συγκεντρωτικά δεδομένα για τις δραστηριότητες αλιείας τόνου στην αλιευτική ζώνη της Ακτής Ελεφαντοστού, σύμφωνα με τις αντίστοιχες διατάξεις της ICCAT και άλλων περιφερειακών ή υποπεριφερειακών οργανώσεων αλιείας.
            Τα δεδομένα που θεωρούνται εμπιστευτικά χρησιμοποιούνται από τις αρμόδιες αρχές αποκλειστικά για την εφαρμογή της συμφωνίας και του παρόντος πρωτοκόλλου.
         
         
            Άρθρο 12
            Καταγγελία
            
               1.   Σε περίπτωση καταγγελίας του παρόντος πρωτοκόλλου, το ενδιαφερόμενο μέρος κοινοποιεί εγγράφως στο άλλο μέρος την πρόθεσή του να καταγγείλει το παρόν πρωτόκολλο, τουλάχιστον έξι μήνες πριν από την ημερομηνία κατά την οποία αρχίζει να παράγει αποτελέσματα η εν λόγω καταγγελία.
            
            
               2.   Η αποστολή της κοινοποίησης που προβλέπεται στην παράγραφο 1 σηματοδοτεί την έναρξη διαβουλεύσεων μεταξύ των μερών.
            
         
         
            Άρθρο 13
            Προσωρινή εφαρμογή
            Το παρόν πρωτόκολλο εφαρμόζεται προσωρινά από την ημερομηνία υπογραφής του από τα μέρη.
         
         
            Άρθρο 14
            Έναρξη ισχύος
            Το παρόν πρωτόκολλο αρχίζει να ισχύει την ημερομηνία κατά την οποία τα μέρη κοινοποιούν αμοιβαία την ολοκλήρωση των διαδικασιών που είναι αναγκαίες για τον σκοπό αυτό.
         
         
            
               
                  Για την Ευρωπαϊκή Ένωση
               
            
            
               
                  Για τη Δημοκρατία της Ακτής του Ελεφαντοστού
               
            
         
      
      
         
            ΠΑΡΑΡΤΗΜΑ
            
               ΟΡΟΙ ΑΣΚΗΣΗΣ ΤΗΣ ΑΛΙΕΙΑΣ ΣΤΗΝ ΑΛΙΕΥΤΙΚΗ ΖΩΝΗ ΤΗΣ ΑΚΤΗΣ ΕΛΕΦΑΝΤΟΣΤΟΥ ΑΠΟ ΤΑ ΕΝΩΣΙΑΚΑ ΣΚΑΦΗ
            
            ΚΕΦΑΛΑΙΟ I
            
               ΓΕΝΙΚΕΣ ΔΙΑΤΑΞΕΙΣ
            
            1.   Ορισμός της αρμόδιας αρχής
            Για τους σκοπούς του παρόντος παραρτήματος, εκτός αν ορίζεται διαφορετικά, ως αρμόδια αρχή της Ευρωπαϊκής Ένωσης ή της Ακτής Ελεφαντοστού νοείται:
            
                        —
                     
                     
                        όσον αφορά την Ευρωπαϊκή Ένωση: η Ευρωπαϊκή Επιτροπή, κατά περίπτωση εκπροσωπούμενη από την αντιπροσωπεία της ΕΕ στην Ακτή Ελεφαντοστού,
                     
                  
                        —
                     
                     
                        όσον αφορά την Ακτή Ελεφαντοστού: το αρμόδιο υπουργείο για θέματα αλιείας.
                     
                  2.   Αλιευτική ζώνη
            Οι αρχές της Ακτής Ελεφαντοστού κοινοποιούν στις αρμόδιες αρχές της Ένωσης, το συντομότερο δυνατόν, τις γεωγραφικές συντεταγμένες της αλιευτικής ζώνης της Ακτής Ελεφαντοστού από τη γραμμή βάσης.
            Τα ενωσιακά σκάφη μπορούν να ασκούν τις αλιευτικές τους δραστηριότητες πέραν των 12 ναυτικών μιλίων από τη γραμμή βάσης, με την επιφύλαξη των διατάξεων του σημείου 3 του παρόντος κεφαλαίου.
            3.   Ζώνες στις οποίες απαγορεύονται η ναυσιπλοΐα και η αλιεία
            Κατά την έκδοση της άδειας αλιείας η Ακτή Ελεφαντοστού, κοινοποιεί στους εφοπλιστές καθώς και στην Ένωση την οριοθέτηση των ζωνών στις οποίες απαγορεύονται η ναυσιπλοΐα και η αλιεία. Κάθε τροποποίηση των εν λόγω ζωνών κοινοποιείται αμελλητί στην Ένωση.
            4.   Τραπεζικός λογαριασμός
            Η Ακτή Ελεφαντοστού κοινοποιεί στην Ένωση, πριν από την προσωρινή εφαρμογή του παρόντος πρωτοκόλλου, τα στοιχεία του λογαριασμού του Δημόσιου Ταμείου, στον οποίο θα πρέπει να καταβάλλονται τα χρηματικά ποσά που οφείλουν τα ενωσιακά σκάφη στο πλαίσιο της συμφωνίας. Οι δαπάνες που αφορούν τα τραπεζικά εμβάσματα βαρύνουν τους εφοπλιστές.
            ΚΕΦΑΛΑΙΟ II
            
               ΑΔΕΙΕΣ ΑΛΙΕΙΑΣ
            
            Για τους σκοπούς της εφαρμογής των διατάξεων του παρόντος παραρτήματος, ο όρος «άδεια» είναι ισοδύναμος με τον όρο «άδεια αλιείας», όπως ορίζεται στην ενωσιακή νομοθεσία.
            Τμήμα 1: Εφαρμοστέες διαδικασίες
            1.   Προϋποθέσεις για τη χορήγηση άδειας αλιείας – επιλέξιμα σκάφη
            Μόνον τα επιλέξιμα σκάφη μπορούν να λάβουν άδεια αλιείας στην αλιευτική ζώνη της Ακτής Ελεφαντοστού. Προς τον σκοπό αυτό πρέπει να είναι εγγεγραμμένα στο μητρώο ενωσιακών σκαφών και να συμμορφώνονται με τις διατάξεις του κανονισμού (ΕΕ) 2017/2403 του Ευρωπαϊκού Κοινοβουλίου και του Συμβουλίου (1).
            Για να είναι επιλέξιμο ένα σκάφος, δεν πρέπει να έχει απαγορευθεί στον εφοπλιστή, στον πλοίαρχο ή στο ίδιο το σκάφος η άσκηση αλιευτικής δραστηριότητας στην Ακτή Ελεφαντοστού. Πρέπει να πληρούν τις προϋποθέσεις νομιμότητας έναντι της διοίκησης της Ακτής Ελεφαντοστού, υπό την έννοια ότι πρέπει να έχουν εκπληρώσει όλες τις παλαιότερες υποχρεώσεις τους που προέκυψαν από τις αλιευτικές τους δραστηριότητες στην Ακτή Ελεφαντοστού στο πλαίσιο των αλιευτικών συμφωνιών που έχουν συναφθεί με την Ένωση.
            2.   Αίτηση χορήγησης άδειας
            Οι αρμόδιες αρχές της Ένωσης υποβάλλουν ηλεκτρονικά ή με κάθε άλλο πρόσφορο μέσο, στο αρμόδιο για την αλιεία υπουργείο της Ακτής Ελεφαντοστού, την αίτηση κάθε σκάφους το οποίο επιθυμεί να αλιεύει στο πλαίσιο της συμφωνίας τουλάχιστον 30 εργάσιμες ημέρες πριν από την ημερομηνία έναρξης ισχύος της αιτούμενης άδειας.
            Οι αιτήσεις υποβάλλονται στο αρμόδιο για την αλιεία υπουργείο σύμφωνα με τα έντυπα, των οποίων υπόδειγμα παρατίθεται στο προσάρτημα I.
            Κάθε αίτηση χορήγησης άδειας συνοδεύεται από τα ακόλουθα έγγραφα:
            
                        —
                     
                     
                        απόδειξη πληρωμής της κατ' αποκοπή προκαταβολής για την περίοδο ισχύος της,
                     
                  
                        —
                     
                     
                        το πιστοποιητικό αξιοπλοΐας του σκάφους,
                     
                  
                        —
                     
                     
                        το πιστοποιητικό ασφάλισης του σκάφους,
                     
                  
                        —
                     
                     
                        πρόσφατη έγχρωμη φωτογραφία του σκάφους (πλευρική όψη), στην οποία φαίνεται ευκρινώς το όνομα και ο αριθμός νηολογίου του σκάφους,
                     
                  
                        —
                     
                     
                        διάγραμμα και λεπτομερής περιγραφή των χρησιμοποιούμενων αλιευτικών εργαλείων.
                     
                  Κατά την ανανέωση άδειας στο πλαίσιο του παρόντος πρωτοκόλλου, για σκάφος του οποίου τα τεχνικά χαρακτηριστικά δεν έχουν τροποποιηθεί, η αίτηση ανανέωσης συνοδεύεται αποκλειστικά από απόδειξη πληρωμής των τελών.
            3.   Κατ' αποκοπή τέλη
            Η πληρωμή των τελών πραγματοποιείται στον λογαριασμό που υποδεικνύουν οι αρχές της Ακτής Ελεφαντοστού σύμφωνα με το κεφάλαιο 1 σημείο 4 του παρόντος παραρτήματος.
            Τα τέλη συμπεριλαμβάνουν όλους τους εθνικούς και τοπικούς φόρους, εκτός από τα λιμενικά τέλη και τα έξοδα παροχής υπηρεσιών.
            4.   Προσωρινός κατάλογος σκαφών στα οποία επιτρέπεται η αλιεία
            Μόλις λαμβάνει τις αιτήσεις για τη χορήγηση άδειας αλιείας καθώς και την ειδοποίηση πληρωμής της προκαταβολής, η Ακτή Ελεφαντοστού καταρτίζει τον προσωρινό κατάλογο των αιτούντων σκαφών. Ο εν λόγω κατάλογος διαβιβάζεται αμελλητί με ηλεκτρονικά μέσα στην Ένωση και στην εθνική αρχή που είναι επιφορτισμένη με τον έλεγχο της αλιείας. Τα σκάφη επιτρέπεται να αλιεύουν από την εγγραφή τους στον προσωρινό κατάλογο. Τα εν λόγω σκάφη οφείλουν να κρατούν μονίμως τον προσωρινό κατάλογο επί του σκάφους, έως ότου τους χορηγηθεί η άδεια αλιείας.
            5.   Έκδοση των αδειών
            Οι άδειες για όλα τα σκάφη χορηγούνται στους εφοπλιστές ή στους αντιπροσώπους τους, ενδεχομένως μέσω της αντιπροσωπείας της Ευρωπαϊκής Ένωσης στην Ακτή Ελεφαντοστού, εντός είκοσι μίας εργάσιμων ημερών από την παραλαβή του συνόλου των δικαιολογητικών που αναφέρονται στο σημείο 2 του παρόντος κεφαλαίου από το αρμόδιο για την αλιεία υπουργείο της Ακτής Ελεφαντοστού.
            Οι άδειες έχουν μέγιστη διάρκεια ισχύος ενός έτους και είναι ανανεώσιμες.
            6.   Κατάλογος σκαφών στα οποία επιτρέπεται η αλιεία
            Μόλις εκδίδει την άδεια, η Ακτή Ελεφαντοστού καταρτίζει αμελλητί τον οριστικό κατάλογο των σκαφών στα οποία επιτρέπεται να αλιεύουν στην αλιευτική ζώνη της Ακτής Ελεφαντοστού. Ο εν λόγω κατάλογος κοινοποιείται πάραυτα στην εθνική αρχή που είναι επιφορτισμένη με τον έλεγχο της αλιείας και στην Ένωση και αντικαθιστά τον προαναφερόμενο προσωρινό κατάλογο.
            7.   Μεταβίβαση της άδειας
            Η άδεια εκδίδεται επ' ονόματι συγκεκριμένου σκάφους και δεν είναι μεταβιβάσιμη. Εντούτοις, κατόπιν αιτήματος της Ένωσης και σε περίπτωση αποδεδειγμένης ανωτέρας βίας, όπως απώλεια ή παρατεταμένη ακινητοποίηση σκάφους λόγω σοβαρής τεχνικής αβαρίας, η άδεια ενός σκάφους αντικαθίσταται από νέα άδεια που εκδίδεται επ' ονόματι άλλου σκάφους της ίδιας κατηγορίας με εκείνη του σκάφους που αντικαθίσταται, κατά τα αναφερόμενα στο άρθρο 1 του παρόντος πρωτοκόλλου, το οποίο ανήκει στον ίδιο εφοπλιστή, στην ίδια ένωση εφοπλιστών ή στην ίδια οργάνωση παραγωγών, χωρίς να οφείλονται νέα τέλη. Στην εν λόγω περίπτωση, κατά τον υπολογισμό του όγκου των αλιευμάτων για τον καθορισμό της ενδεχόμενης επιπλέον πληρωμής, λαμβάνεται υπόψη το άθροισμα των αλιευμάτων των δύο σκαφών.
            Ο εφοπλιστής του σκάφους που αντικαθίσταται ή ο αντιπρόσωπός του παραδίδει την ακυρωθείσα άδεια στο αρμόδιο για την αλιεία υπουργείο της Ακτής Ελεφαντοστού μέσω της αντιπροσωπείας της Ευρωπαϊκής Ένωσης στην Ακτή Ελεφαντοστού.
            Η νέα άδεια αρχίζει να ισχύει από την ημερομηνία παράδοσης της ακυρωθείσας άδειας από τον εφοπλιστή στο αρμόδιο για την αλιεία υπουργείο της Ακτής Ελεφαντοστού. Η αντιπροσωπεία της Ευρωπαϊκής Ένωσης στην Ακτή Ελεφαντοστού ενημερώνεται σχετικά με τη μεταβίβαση της άδειας.
            8.   Διατήρηση της άδειας επί του σκάφους
            Η άδεια πρέπει να διατηρείται επί του σκάφους ανά πάσα στιγμή. Ωστόσο, τα σκάφη επιτρέπεται να αλιεύουν από την εγγραφή τους στον προσωρινό κατάλογο που αναφέρεται στο σημείο 4 του παρόντος κεφαλαίου.
            9.   Σκάφη υποστήριξης
            Κατόπιν αιτήματος της Ένωσης και μετά από εξέταση από τις αρχές της Ακτής Ελεφαντοστού, η Ακτή Ελεφαντοστού επιτρέπει στα ενωσιακά σκάφη που διαθέτουν άδεια αλιείας να επικουρούνται από σκάφη υποστήριξης.
            Τα σκάφη υποστήριξης δεν επιτρέπεται να φέρουν αλιευτικό εξοπλισμό. Η εν λόγω υποστήριξη δεν μπορεί να περιλαμβάνει ούτε τον ανεφοδιασμό σε καύσιμα ούτε τη μεταφόρτωση αλιευμάτων.
            Τα σκάφη υποστήριξης υπόκεινται στην ίδια διαδικασία όσον αφορά τη διαβίβαση των αιτήσεων χορήγησης άδειας αλιείας με αυτή που περιγράφεται στο παρόν κεφάλαιο, στον βαθμό που τυγχάνει εφαρμογής σε αυτά. Η Ακτή Ελεφαντοστού καταρτίζει τον κατάλογο των σκαφών υποστήριξης που διαθέτουν άδεια και τον κοινοποιεί αμελλητί στην Ένωση.
            Τα εν λόγω σκάφη υπόκεινται στην καταβολή ετήσιου τέλους ύψους 3 500 EUR.
            Τμήμα 2: Τέλη και προκαταβολές
            1.   Τα τέλη ανά τόνο αλιευμάτων στη ζώνη αλιείας της Ακτής Ελεφαντοστού, για τα θυνναλιευτικά γρι-γρι και τα παραγαδιάρικα επιφανείας, ορίζονται ως εξής:
            
                        —
                     
                     
                        60 EUR το πρώτο και το δεύτερο έτος εφαρμογής του παρόντος πρωτοκόλλου,
                     
                  
                        —
                     
                     
                        70 EUR το τρίτο, το τέταρτο, το πέμπτο και το έκτο έτος.
                     
                  2.   Οι άδειες χορηγούνται μετά από προκαταβολή στις αρμόδιες εθνικές αρχές των ακόλουθων ετήσιων κατ' αποκοπή τελών:
            
                        α)
                     
                     
                        όσον αφορά τα θυνναλιευτικά γρι-γρι:
                        
                                    —
                                 
                                 
                                    7 620 EUR ανά σκάφος, που αντιστοιχεί στα τέλη που οφείλονται για 127 τόνους κατ' έτος για το πρώτο και το δεύτερο έτος εφαρμογής του παρόντος πρωτοκόλλου,
                                 
                              
                                    —
                                 
                                 
                                    8 890 EUR ανά σκάφος, που αντιστοιχεί στα τέλη που οφείλονται για 127 τόνους κατ' έτος για το τρίτο, το τέταρτο, το πέμπτο και το έκτο έτος·
                                 
                              
                  
                        β)
                     
                     
                        όσον αφορά τα παραγαδιάρικα επιφανείας:
                        
                                    —
                                 
                                 
                                    2 400 EUR ανά σκάφος, που αντιστοιχεί στα τέλη που οφείλονται για 40 τόνους κατ' έτος για το πρώτο και το δεύτερο έτος εφαρμογής του παρόντος πρωτοκόλλου,
                                 
                              
                                    —
                                 
                                 
                                    2 800 EUR ανά σκάφος, που αντιστοιχεί στα τέλη που οφείλονται για 40 τόνους κατ' έτος για το τρίτο, το τέταρτο, το πέμπτο και το έκτο έτος.
                                 
                              
                  Σε περίπτωση άδειας με διάρκεια ισχύος μικρότερη του ενός έτους, το ποσό του τέλους καθορίζεται κατ' αναλογία της διάρκειας ισχύος της άδειας σύμφωνα με τις κανονιστικές διατάξεις της Ακτής Ελεφαντοστού. Ωστόσο, όσον αφορά τα θυνναλιευτικά γρι-γρι, η διάρκεια της άδειας δεν επιτρέπεται να είναι μικρότερη των 12 μηνών.
            3.   Η Ένωση συντάσσει, για κάθε σκάφος, κατάσταση εκκαθάρισης των αλιευμάτων και εκκαθάρισης των τελών που οφείλει το εκάστοτε σκάφος για την ετήσια αλιευτική δραστηριότητά του κατά το προηγούμενο ημερολογιακό έτος. Η Ένωση κοινοποιεί τις εν λόγω καταστάσεις εκκαθάρισης στις αρχές της Ακτής Ελεφαντοστού πριν από το τέλος Απριλίου του τρέχοντος έτους. Η Ακτή Ελεφαντοστού μπορεί να αμφισβητήσει τις εν λόγω καταστάσεις εκκαθάρισης, βάσει αποδεικτικών στοιχείων, εντός προθεσμίας 30 ημερών από την παραλαβή τους. Σε περίπτωση διαφωνίας, τα μέρη διαβουλεύονται στο πλαίσιο της μεικτής επιτροπής. Εάν η Ακτή Ελεφαντοστού δεν προβάλει αντιρρήσεις εντός 30 ημερών, οι καταστάσεις εκκαθάρισης θεωρείται ότι έχουν εγκριθεί.
            4.   Εάν το ποσό της τελικής εκκαθάρισης είναι υψηλότερο από τα κατ' αποκοπή τέλη που έχουν προκαταβληθεί για τη χορήγηση άδειας αλιείας, ο εφοπλιστής καταβάλλει το υπόλοιπο στην Ακτή Ελεφαντοστού εντός προθεσμίας 45 ημερών, εκτός εάν ο εφοπλιστής αμφισβητήσει την εν λόγω πληρωμή. Ωστόσο, εάν το ποσό της τελικής εκκαθάρισης είναι χαμηλότερο από την προκαταβολή που αναφέρεται στο σημείο 2 του παρόντος τμήματος, η διαφορά δεν επιστρέφεται στον εφοπλιστή.
            ΚΕΦΑΛΑΙΟ III
            
               ΔΗΛΩΣΗ ΑΛΙΕΥΜΑΤΩΝ
            
            1.   Ημερολόγιο αλιείας
            Ο πλοίαρχος ενωσιακού σκάφους που αλιεύει στο πλαίσιο της συμφωνίας τηρεί ημερολόγιο αλιείας σύμφωνα με τις σχετικές συστάσεις και τα ψηφίσματα της ICCAT για τα γρι-γρι και τα παραγαδιάρικα.
            Το ημερολόγιο αλιείας συμπληρώνεται από τον πλοίαρχο για κάθε ημέρα παρουσίας του σκάφους στην αλιευτική ζώνη της Ακτής Ελεφαντοστού.
            Ο πλοίαρχος καταγράφει κάθε ημέρα στο ημερολόγιο αλιείας την ποσότητα κάθε είδους, ταυτοποιούμενου βάσει του αντίστοιχου τριψήφιου κωδικού του Οργανισμού Επισιτισμού και Γεωργίας των Ηνωμένων Εθνών (FAO), που έχει αλιευτεί και διατηρείται επί του σκάφους, εκφρασμένη σε χιλιόγραμμα βάρους ζωντανών ιχθύων ή, ενδεχομένως, σε αριθμό ιχθύων. Για κάθε κύριο είδος ο πλοίαρχος αναφέρει και τα μηδενικά αλιεύματα. Κατά περίπτωση, ο πλοίαρχος καταγράφει επίσης κάθε ημέρα στο ημερολόγιο αλιείας τις ποσότητες κάθε είδους που ρίπτονται στη θάλασσα, σε χιλιόγραμμα βάρους του ζωντανού ιχθύος ή, ενδεχομένως, σε αριθμό ιχθύων.
            Το ημερολόγιο αλιείας συμπληρώνεται ευανάγνωστα, με κεφαλαία γράμματα και υπογράφεται από τον πλοίαρχο.
            Ο πλοίαρχος είναι υπεύθυνος για την ακρίβεια των δεδομένων που καταγράφονται στο ημερολόγιο αλιείας.
            2.   Διαβίβαση των δηλώσεων αλιευμάτων
            Στο τέλος κάθε αλιευτικής εξόρμησης, ο πλοίαρχος δηλώνει τα αλιεύματα του σκάφους, διαβιβάζοντας στην Ακτή Ελεφαντοστού ηλεκτρονικό αντίγραφο των ημερολογίων αλιείας που αντιστοιχούν στην περίοδο παρουσίας του σκάφους στην αλιευτική ζώνη της Ακτής Ελεφαντοστού. Αποστέλλει ταυτόχρονα αντίγραφο στο Κέντρο Ωκεανολογικής Έρευνας της Ακτής Ελεφαντοστού (Centre de recherches océanologiques de Côte d'Ivoire – CRO) και σε ένα από τα ακόλουθα επιστημονικά ιδρύματα:
            
                        α)
                     
                     
                        IRD (Institut de recherche pour le développement / Ινστιτούτο Αναπτυξιακής Έρευνας),
                     
                  
                        β)
                     
                     
                        IEO (Instituto Español de Oceanografía / Ισπανικό Ωκεανογραφικό Ινστιτούτο),
                     
                  
                        γ)
                     
                     
                        IPMA (Instituto Português do Mar e da Atmosfera / Πορτογαλικό Ινστιτούτο Θαλασσών και Ατμόσφαιρας).
                     
                  Σε περίπτωση εξόδου από την αλιευτική ζώνη της Ακτής Ελεφαντοστού πριν από το τέλος της αλιευτικής εξόρμησης, δίχως προηγούμενο κατάπλου σε λιμένα της χώρας, το ημερολόγιο αλιείας αποστέλλεται εντός προθεσμίας επτά ημερών από την έξοδο από την αλιευτική ζώνη της Ακτής Ελεφαντοστού.
            Εάν δεν διαβιβαστούν οι δηλώσεις αλιευμάτων μέσω ηλεκτρονικού ταχυδρομείου, μπορούν να αποσταλούν ταχυδρομικώς ή με τηλεομοιοτυπία.
            Οι αρχές της Ακτής Ελεφαντοστού γνωστοποιούν, πριν από την προσωρινή εφαρμογή του παρόντος πρωτοκόλλου, τη διεύθυνση ηλεκτρονικού ταχυδρομείου και τους αριθμούς τηλεφώνου και τηλεομοιοτυπίας που πρέπει να χρησιμοποιηθούν. Η Ακτή Ελεφαντοστού κοινοποιεί αμελλητί στα ενδιαφερόμενα σκάφη και στην Ένωση κάθε τροποποίηση των εν λόγω στοιχείων.
            Σε περίπτωση μη τήρησης των διατάξεων του παρόντος κεφαλαίου, η κυβέρνηση της Ακτής Ελεφαντοστού επιφυλάσσεται του δικαιώματος να αναστείλει την άδεια του εμπλεκόμενου σκάφους μέχρις ότου υπάρξει σχετική συμμόρφωση και να επιβάλει στον εφοπλιστή του σκάφους την ποινή που προβλέπεται από την ισχύουσα νομοθεσία της Ακτής Ελεφαντοστού. Η Ένωση και το κράτος μέλος σημαίας ενημερώνονται σχετικά.
            3.   Μετάβαση σε ηλεκτρονικό σύστημα αναφοράς (ERS) των αλιευμάτων
            Αμφότερα τα μέρη δηλώνουν την κοινή βούλησή τους να διασφαλίσουν, κατά το πρώτο έτος εφαρμογής του παρόντος πρωτοκόλλου, τη μετάβαση σε ηλεκτρονικό σύστημα αναφοράς και διαβίβασης δεδομένων σχετικά με τις αλιευτικές δραστηριότητες, ιδίως για την καθημερινή διαβίβαση των δεδομένων δηλώσεων αλιευμάτων.
            Τα μέρη συμφωνούν να καθορίσουν από κοινού, στο πλαίσιο της μεικτής επιτροπής, τους όρους της εν λόγω μετάβασης με στόχο το σύστημα να καταστεί λειτουργικό το ταχύτερο δυνατόν.
            ΚΕΦΑΛΑΙΟ IV
            
               ΤΕΧΝΙΚΑ ΜΕΤΡΑ
            
            Τα τεχνικά μέτρα που εφαρμόζονται στα σκάφη τα οποία διαθέτουν άδεια αλιείας σχετικά με την αλιευτική ζώνη, τα επιτρεπόμενα εργαλεία και τα απαγορευμένα είδη ορίζονται στο τεχνικό δελτίο του προσαρτήματος 2 του παρόντος παραρτήματος.
            Τα σκάφη εφαρμόζουν τα μέτρα και τις συστάσεις που θεσπίζει η ICCAT για την περιοχή όσον αφορά τα αλιευτικά εργαλεία και τις διατάξεις συγκέντρωσης ιχθύων, τις τεχνικές τους προδιαγραφές και κάθε άλλο τεχνικό μέτρο που εφαρμόζεται για τις αλιευτικές τους δραστηριότητες.
            ΚΕΦΑΛΑΙΟ V
            
               ΠΑΡΑΚΟΛΟΥΘΗΣΗ, ΕΛΕΓΧΟΣ ΚΑΙ ΕΠΙΤΗΡΗΣΗ
            
            Μέρος I: Έλεγχος και επιθεώρηση
            1.   Είσοδος και έξοδος από τη ζώνη αλιείας
            
                     
                        1.1.
                     
                     
                        Τα ενωσιακά σκάφη αναγγέλλουν, τουλάχιστον τρεις ώρες νωρίτερα, στις αρμόδιες αρχές της Ακτής Ελεφαντοστού που είναι επιφορτισμένες με τον έλεγχο της αλιείας, την πρόθεσή τους να εισέλθουν ή να εξέλθουν από τη ζώνη αλιείας της Ακτής Ελεφαντοστού.
                        Κατά την αναγγελία της εισόδου ή της εξόδου του, το σκάφος γνωστοποιεί, συγκεκριμένα:
                        
                                    i)
                                 
                                 
                                    την ημερομηνία, την ώρα και το προβλεπόμενο σημείο διέλευσής του,
                                 
                              
                                    ii)
                                 
                                 
                                    την ποσότητα κάθε είδους επί του σκάφους, ταυτοποιούμενου βάσει του αντίστοιχου τριψήφιου κωδικού FAO, που εκφράζεται σε χιλιόγραμμα βάρους του ζωντανού ιχθύος ή, ενδεχομένως, σε αριθμό ιχθύων,
                                 
                              
                                    iii)
                                 
                                 
                                    τη φύση και την παρουσίαση των προϊόντων.
                                 
                              
                  
                     
                        1.2.
                     
                     
                        Η αναγγελία που αναφέρεται στο υποσημείο 1.1 πραγματοποιείται κατά προτεραιότητα με ηλεκτρονικό ταχυδρομείο ή, σε περίπτωση που δεν υπάρχει αυτή η δυνατότητα, μέσω τηλεομοιοτυπίας. Η Ακτή Ελεφαντοστού βεβαιώνει την παραλαβή αμελλητί.
                     
                  
                     
                        1.3.
                     
                     
                        Σκάφος που συλλαμβάνεται να αλιεύει χωρίς να έχει ενημερώσει την αρμόδια αρχή της Ακτής Ελεφαντοστού θεωρείται σκάφος που διαπράττει παράβαση.
                     
                  2.   Διαδικασίες επιθεώρησης
            
                     
                        2.1.
                     
                     
                        Οι πλοίαρχοι των ενωσιακών σκαφών που ασκούν αλιευτικές δραστηριότητες στις αλιευτικές ζώνες της Ακτής Ελεφαντοστού οφείλουν να επιτρέπουν σε κάθε υπάλληλο της Ακτής Ελεφαντοστού, ο οποίος διαθέτει τη δέουσα εξουσιοδότηση και έχει αποδεδειγμένα οριστεί για να ελέγχει τις αλιευτικές δραστηριότητες, να εκπληρώσει τα καθήκοντά του.
                     
                  
                     
                        2.2.
                     
                     
                        Η διάρκεια παρουσίας επί του σκάφους των εν λόγω υπαλλήλων δεν υπερβαίνει τον χρόνο που απαιτείται για την εκπλήρωση των καθηκόντων τους.
                        Μετά το πέρας κάθε επιθεώρησης, οι επιθεωρητές της Ακτής Ελεφαντοστού συντάσσουν σχετική έκθεση. Ο πλοίαρχος του ενωσιακού σκάφους έχει το δικαίωμα να διατυπώσει σχόλια στην έκθεση επιθεώρησης. Η έκθεση επιθεώρησης υπογράφεται από τον επιθεωρητή ο οποίος συντάσσει την έκθεση και από τον πλοίαρχο του ενωσιακού σκάφους. Η υπογραφή της έκθεσης επιθεώρησης από τον πλοίαρχο δεν θίγει το δικαίωμα υπεράσπισης του εφοπλιστή σε περίπτωση τυχόν διαπιστωθείσας παράβασης. Εάν ο πλοίαρχος αρνηθεί να υπογράψει το έγγραφο, πρέπει να διευκρινίσει τους λόγους της άρνησης εγγράφως, ο δε επιθεωρητής σημειώνει σε αυτό την ένδειξη «άρνηση υπογραφής». Οι επιθεωρητές της Ακτής Ελεφαντοστού παραδίδουν αντίγραφο της έκθεσης επιθεώρησης στον πλοίαρχο του ενωσιακού σκάφους πριν από την αναχώρησή τους από αυτό.
                     
                  
                     
                        2.3.
                     
                     
                        Η Ακτή Ελεφαντοστού μπορεί να επιτρέψει στην Ένωση να συμμετέχει στις επιθεωρήσεις ως παρατηρητής.
                     
                  3.   Συμμετοχική επιτήρηση για την καταπολέμηση της παράνομης, λαθραίας και άναρχης (ΠΛΑ) αλιείας
            Προκειμένου να ενισχυθεί η επιτήρηση της αλιείας στην ανοικτή θάλασσα και η καταπολέμηση της ΠΛΑ αλιείας, τα ενωσιακά σκάφη ενημερώνουν για την παρουσία στην αλιευτική ζώνη της Ακτής Ελεφαντοστού οποιουδήποτε σκάφους για το οποίο υπάρχουν υποψίες ότι ασκεί δραστηριότητες παράνομης αλιείας.
            4.   Εκφορτώσεις και μεταφορτώσεις
            
                     
                        4.1.
                     
                     
                        Κάθε ενωσιακό σκάφος που επιθυμεί να εκφορτώσει ή να μεταφορτώσει αλιεύματα στα ύδατα της Ακτής Ελεφαντοστού πρέπει να το πράττει αποκλειστικά στους λιμένες ή στα αγκυροβόλια των λιμένων της Ακτής Ελεφαντοστού.
                     
                  
                     
                        4.2.
                     
                     
                        Οι εφοπλιστές των σκαφών αυτών κοινοποιούν στις αρμόδιες αρχές της Ακτής Ελεφαντοστού, τουλάχιστον είκοσι τέσσερις ώρες νωρίτερα, τις ακόλουθες πληροφορίες:
                        
                                    —
                                 
                                 
                                    το όνομα των αλιευτικών σκαφών που πρόκειται να πραγματοποιήσουν εκφόρτωση ή μεταφόρτωση,
                                 
                              
                                    —
                                 
                                 
                                    σε περίπτωση μεταφόρτωσης, το όνομα, τον αριθμό του Διεθνούς Ναυτιλιακού Οργανισμού (IMO) και τη σημαία του παραλαμβάνοντος σκάφους,
                                 
                              
                                    —
                                 
                                 
                                    την ποσότητα ανά είδος που πρόκειται να εκφορτωθεί ή να μεταφορτωθεί,
                                 
                              
                                    —
                                 
                                 
                                    την ημέρα και τον τόπο της εργασίας.
                                 
                              
                  
                     
                        4.3.
                     
                     
                        Σε περίπτωση μεταφόρτωσης, οι πλοίαρχοι πρέπει να υποβάλουν στις αρμόδιες αρχές της Ακτής Ελεφαντοστού τις δηλώσεις αλιευμάτων.
                     
                  
                     
                        4.4.
                     
                     
                        Οι πλοίαρχοι των ενωσιακών σκαφών που διενεργούν εκφορτώσεις ή μεταφορτώσεις στην Ακτή Ελεφαντοστού οφείλουν να επιτρέπουν τον έλεγχο των εν λόγω εργασιών από τους επιθεωρητές οι οποίοι διαθέτουν τη δέουσα εξουσιοδότηση και έχουν αποδεδειγμένα οριστεί για τον σκοπό αυτό. Μετά το πέρας κάθε επιθεώρησης, χορηγείται αντίγραφο της έκθεσης στον πλοίαρχο.
                     
                  Μέρος II: Δορυφορικό σύστημα παρακολούθησης σκαφών
            1.   Μηνύματα στίγματος των σκαφών
            Όταν βρίσκονται στην αλιευτική ζώνη της Ακτής Ελεφαντοστού, τα ενωσιακά σκάφη που διαθέτουν αλιευτική άδεια πρέπει να είναι εξοπλισμένα με δορυφορικό σύστημα παρακολούθησης (VMS), το οποίο εξασφαλίζει την αυτόματη και συνεχή κοινοποίηση τους στίγματός τους ανά ώρα στο κέντρο παρακολούθησης της αλιείας (ΚΠΑ) (Fisheries Monitoring Center – FMC) του αντίστοιχου κράτους σημαίας τους.
            Τα μηνύματα στίγματος πρέπει να πληρούν τις προδιαγραφές σχετικά με το γεωγραφικό στίγμα των σκαφών, όπως αναφέρονται στις συστάσεις της ICCAT. Τα εν λογω μηνύματα πρέπει να είναι διαρθρωμένα σύμφωνα με τη μορφή που καθορίζεται στα πρότυπα που εφαρμόζονται στο πλαίσιο της ICCAT.
            Το ΚΠΑ του κράτους σημαίας εξασφαλίζει την αυτόματη επεξεργασία και, ενδεχομένως, την ηλεκτρονική διαβίβαση των μηνυμάτων στίγματος. Τα μηνύματα στίγματος καταγράφονται με ασφαλή τρόπο και διατηρούνται για χρονικό διάστημα τριών ετών.
            2.   Διαβίβαση από το σκάφος σε περίπτωση βλάβης του συστήματος VMS
            Ο πλοίαρχος οφείλει να είναι βέβαιος ότι το σύστημα VMS του σκάφους του λειτουργεί άψογα ανά πάσα στιγμή και ότι τα μηνύματα στίγματος διαβιβάζονται ορθά στο ΚΠΑ του κράτους σημαίας.
            Σε περίπτωση βλάβης, το σύστημα VMS του σκάφους επιδιορθώνεται ή αντικαθίσταται εντός προθεσμίας ενός μήνα. Μετά την παρέλευση της προθεσμίας αυτής, το σκάφος δεν επιτρέπεται πλέον να αλιεύει στην αλιευτική ζώνη της Ακτής Ελεφαντοστού.
            Τα σκάφη που αλιεύουν στην αλιευτική ζώνη της Ακτής Ελεφαντοστού με σύστημα VMS το οποίο παρουσιάζει βλάβη κοινοποιούν τα μηνύματα που αφορούν το γεωγραφικό τους στίγμα με ηλεκτρονικό ταχυδρομείο, μέσω ασυρμάτου ή με τηλεομοιοτυπία στο ΚΠΑ του κράτους σημαίας τουλάχιστον ανά τετράωρο, και παρέχουν όλες τις απαιτούμενες πληροφορίες που προσδιορίζονται στην παράγραφο 1.
            3.   Ασφαλής κοινοποίηση των μηνυμάτων γεωγραφικού στίγματος στην Ακτή Ελεφαντοστού
            Το ΚΠΑ του κράτους σημαίας διαβιβάζει αυτομάτως τα μηνύματα στίγματος των σχετικών σκαφών στο ΚΠΑ της Ακτής Ελεφαντοστού σύμφωνα με ασφαλές σύστημα ηλεκτρονικής επικοινωνίας.
            Τα ΚΠΑ του κράτους σημαίας και της Ακτής Ελεφαντοστού ανταλλάσσουν τις ηλεκτρονικές διευθύνσεις επικοινωνίας τους και ενημερώνονται αμοιβαία σχετικά με τυχόν μεταβολή τους.
            Το ΚΠΑ της Ακτής Ελεφαντοστού ενημερώνει πάραυτα το ΚΠΑ του κράτους σημαίας και την Ένωση σχετικά με κάθε διακοπή της διαδοχικής παραλαβής μηνυμάτων στίγματος του σκάφους που διαθέτει άδεια αλιείας, ενώ το εμπλεκόμενο σκάφος δεν έχει κοινοποιήσει την έξοδό του από την αλιευτική ζώνη της Ακτής Ελεφαντοστού.
            4.   Δυσλειτουργία του συστήματος επικοινωνίας
            Η Ακτή Ελεφαντοστού μεριμνά για τη συμβατότητα του ηλεκτρονικού εξοπλισμού της με εκείνον του ΚΠΑ του κράτους σημαίας και ενημερώνει πάραυτα την Ένωση για τυχόν δυσλειτουργία στην επικοινωνία και στη λήψη μηνυμάτων στίγματος, ώστε να επιλυθεί το τεχνικό πρόβλημα το συντομότερο δυνατόν. Τυχόν διαφορές εξετάζονται στο πλαίσιο της μεικτής επιτροπής.
            Ο πλοίαρχος θεωρείται υπεύθυνος για οιαδήποτε αποδεδειγμένη επέμβαση στο σύστημα VMS του σκάφους με στόχο να επηρεαστεί η λειτουργία του ή να παραποιηθούν τα μηνύματα στίγματος. Τυχόν παραβάσεις επισύρουν τις ποινές που προβλέπει η νομοθεσία της Ακτής Ελεφαντοστού.
            5.   Αναθεώρηση της συχνότητας αποστολής των μηνυμάτων στίγματος
            Σε περίπτωση που υπάρχουν αποχρώσες ενδείξεις βάσει των οποίων εικάζεται ότι έχει διαπραχθεί παράβαση, η Ακτή Ελεφαντοστού μπορεί να ζητήσει από το ΚΠΑ του κράτους σημαίας, με κοινοποίηση στην Ένωση, να αυξήσει τη συχνότητα αποστολής μηνυμάτων στίγματος ενός σκάφους στα τριάντα λεπτά για δεδομένη χρονική διάρκεια έρευνας. Τα εν λόγω αποδεικτικά στοιχεία διαβιβάζονται αμελλητί από την Ακτή Ελεφαντοστού στο ΚΠΑ του κράτους σημαίας και στην Ένωση. Το ΚΠΑ του κράτους σημαίας διαβιβάζει αμελλητί στην Ακτή Ελεφαντοστού τα μηνύματα στίγματος με βάση τη νέα συχνότητα αποστολής.
            Στο τέλος της καθορισμένης περιόδου έρευνας, η Ακτή Ελεφαντοστού ενημερώνει πάραυτα το ΚΠΑ του κράτους σημαίας και την Ένωση· ακολούθως, τους ενημερώνει για την ενδεχόμενη συνέχεια που θα δοθεί στην έρευνα.
            ΚΕΦΑΛΑΙΟ VI
            
               ΝΑΥΤΟΛΟΓΗΣΗ
            
            1.   Οι εφοπλιστές ενωσιακών σκαφών υποχρεούνται να προσλαμβάνουν υπηκόους των χωρών Αφρικής, Καραϊβικής και Ειρηνικού (ΑΚΕ), υπό τους ακόλουθους όρους και περιορισμούς:
            
                        α)
                     
                     
                        για τον στόλο των θυνναλιευτικών γρι-γρι, το 20 % τουλάχιστον των ναυτικών που ναυτολογούνται κατά την περίοδο αλιείας τόνου στην αλιευτική ζώνη της τρίτης χώρας προέρχεται από χώρες ΑΚΕ·
                     
                  
                        β)
                     
                     
                        για τον στόλο των παραγαδιάρικων επιφανείας, το 20 % τουλάχιστον των ναυτικών που ναυτολογούνται κατά την περίοδο αλιείας στην αλιευτική ζώνη της τρίτης χώρας προέρχεται από χώρες ΑΚΕ.
                     
                  2.   Οι εφοπλιστές μεριμνούν να ναυτολογούν κατά προτεραιότητα ναυτικούς ιβοριανής ιθαγένειας.
            3.   Η διακήρυξη της Διεθνούς Οργάνωσης Εργασίας (ΔΟΕ) σχετικά με τις θεμελιώδεις αρχές και τα δικαιώματα στην εργασία εφαρμόζεται αυτοδικαίως στους ναυτικούς που ναυτολογούνται στα ενωσιακά σκάφη. Ισχύει ειδικότερα η ελευθερία του συνεταιρίζεσθαι και η ουσιαστική αναγνώριση του δικαιώματος συλλογικών διαπραγματεύσεων, καθώς και η κατάργηση των διακρίσεων σε θέματα απασχόλησης και άσκησης του επαγγέλματος.
            4.   Οι συμβάσεις απασχόλησης των ναυτικών χωρών ΑΚΕ, αντίγραφο των οποίων παραδίδεται στους υπογράφοντες τις εν λόγω συμβάσεις, συνάπτονται μεταξύ των αντιπροσώπων των εφοπλιστών και των ναυτικών και/ή των συνδικάτων τους ή των εκπροσώπων αυτών. Οι εν λόγω συμβάσεις εγγυώνται στους ναυτικούς τις παροχές του καθεστώτος κοινωνικής ασφάλισης στο οποίο υπάγονται, συμπεριλαμβανομένης της ασφάλισης θανάτου, ασθενείας και ατυχήματος.
            5.   Ο μισθός των ναυτικών από χώρες ΑΚΕ βαρύνει τους εφοπλιστές. Πρέπει να καθορίζεται με κοινή συμφωνία μεταξύ των εφοπλιστών ή των αντιπροσώπων τους και των ναυτικών και/ή των συνδικάτων τους ή των εκπροσώπων αυτών. Εντούτοις, οι αποδοχές των ναυτικών από χώρες ΑΚΕ δεν μπορούν να είναι κατώτερες από εκείνες που ισχύουν για ναυτικούς των αντίστοιχων χωρών τους και πάντως όχι κατώτερες από τους κανόνες της ΔΟΕ.
            6.   Κάθε ναυτικός που ναυτολογείται σε ενωσιακά σκάφη πρέπει να παρουσιάζεται στον πλοίαρχο του καθοριζόμενου σκάφους την παραμονή της ημέρας που προβλέπεται για την επιβίβασή του. Εάν ο ναυτικός δεν παρουσιαστεί την προβλεπόμενη ημέρα και ώρα προκειμένου να επιβιβαστεί, ο εφοπλιστής απαλλάσσεται αυτόματα από την υποχρέωσή του να ναυτολογήσει τον εν λόγω ναυτικό.
            7.   Εάν το σκάφος δεν φθάσει τη συμφωνηθείσα ώρα στον προσυμφωνηθέντα λιμένα για την επιβίβαση του Ιβοριανού ναυτικού, ο εφοπλιστής καταβάλλει τα έξοδα του ναυτικού κατά την αναμονή του στον λιμένα (διαμονή, διατροφή κ.λπ.) με ημερήσια αποζημίωση 80 EUR.
            8.   Σε περίπτωση που ο Ιβοριανός ναυτικός δεν αποβιβαστεί σε λιμένα της Ακτής Ελεφαντοστού, ο εφοπλιστής αναλαμβάνει τα έξοδα επαναπατρισμού του ναυτικού στην Ακτή Ελεφαντοστού το συντομότερο δυνατόν.
            9.   Οι εφοπλιστές διαβιβάζουν σε ετήσια βάση στοιχεία για τους ναυτικούς που ναυτολογήθηκαν. Τα εν λόγω στοιχεία περιλαμβάνουν τον αριθμό των ναυτικών που είναι υπήκοοι:
            
                        α)
                     
                     
                        της Ένωσης,
                     
                  
                        β)
                     
                     
                        χώρας ΑΚΕ, με διάκριση μεταξύ Ιβοριανών και ιθαγένειας άλλων χωρών ΑΚΕ,
                     
                  
                        γ)
                     
                     
                        χώρας εκτός ΑΚΕ και εκτός Ένωσης.
                     
                  10.   Ο εφοπλιστής επιλέγει ελεύθερα τους Ιβοριανούς ναυτικούς που ναυτολογούνται από μητρώο που τηρεί η Διεύθυνση Ναυτικών της Ακτής Ελεφαντοστού. Ωστόσο, για τους Ιβοριανούς ναυτικούς που εργάζονται ήδη σε ενωσιακά σκάφη, ο πλοίαρχος κοινοποιεί στη Διεύθυνση Ναυτικών κατάλογο των εν λόγω ναυτικών, καθώς και αντίγραφο της ταυτότητάς τους.
            ΚΕΦΑΛΑΙΟ VII
            
               ΠΑΡΑΤΗΡΗΤΕΣ
            
            1.   Παρατήρηση αλιευτικών δραστηριοτήτων
            Εν αναμονή της εφαρμογής συστήματος περιφερειακών παρατηρητών, τα σκάφη στα οποία επιτρέπεται να αλιεύουν στην αλιευτική ζώνη της Ακτής Ελεφαντοστού στο πλαίσιο της συμφωνίας επιβιβάζουν, αντί των περιφερειακών παρατηρητών, παρατηρητές τους οποίους ορίζει η Ακτή Ελεφαντοστού σύμφωνα με τους κανόνες του παρόντος κεφαλαίου, για την εκτέλεση των καθηκόντων που προβλέπονται στην παράγραφο 4 του παρόντος κεφαλαίου.
            2.   Ορισμός σκαφών και παρατηρητών
            Η Ακτή Ελεφαντοστού καταρτίζει κατάλογο των σκαφών που ορίζονται για την επιβίβαση παρατηρητή, καθώς και κατάλογο των παρατηρητών που ορίζονται προς επιβίβαση. Οι εν λόγω κατάλογοι επικαιροποιούνται. Κοινοποιούνται στην Ένωση μόλις καταρτιστούν και, στη συνέχεια, ανά τρίμηνο όσον αφορά την ενδεχόμενη επικαιροποίησή τους.
            Η Ακτή Ελεφαντοστού κοινοποιεί στους ενδιαφερόμενους εφοπλιστές ή στους αντιπροσώπους τους το όνομα του παρατηρητή που έχει οριστεί να επιβιβαστεί στο σκάφος τη στιγμή έκδοσης της άδειας, ή το αργότερο δεκαπέντε ημέρες πριν από την προβλεπόμενη ημερομηνία επιβίβασης του παρατηρητή.
            Η παρουσία του παρατηρητή επί του σκάφους διαρκεί όσο ο χρόνος μίας αλιευτικής εξόρμησης. Ωστόσο, κατόπιν ρητού αιτήματος της Ακτής Ελεφαντοστού, η εν λόγω επιβίβαση μπορεί να κλιμακωθεί σε περισσότερες εξορμήσεις σε συνάρτηση με τη μέση διάρκεια των προβλεπόμενων εξορμήσεων για ένα συγκεκριμένο σκάφος. Το αίτημα αυτό διατυπώνεται από την Ακτή Ελεφαντοστού κατά την ανακοίνωση του ονόματος του παρατηρητή που έχει οριστεί να επιβιβαστεί στο εν λόγω σκάφος.
            3.   Όροι επιβίβασης και αποβίβασης
            Οι όροι επιβίβασης του παρατηρητή ορίζονται κοινή συναινέσει από τον εφοπλιστή ή τον αντιπρόσωπό του και την Ακτή Ελεφαντοστού.
            Η επιβίβαση του παρατηρητή γίνεται στον λιμένα που επιλέγεται από τον εφοπλιστή και πραγματοποιείται κατά την έναρξη της πρώτης αλιευτικής εξόρμησης στην αλιευτική ζώνη της Ακτής Ελεφαντοστού μετά την κοινοποίηση του καταλόγου των ορισθέντων σκαφών.
            Οι ενδιαφερόμενοι εφοπλιστές κοινοποιούν, εντός προθεσμίας δύο εβδομάδων και με προειδοποίηση δέκα ημερών, τις ημερομηνίες και τους λιμένες που προβλέπονται για την επιβίβαση των παρατηρητών.
            Σε περίπτωση που ο παρατηρητής επιβιβάζεται σε χώρα διαφορετική από την Ακτή Ελεφαντοστού, τα έξοδα ταξιδιού του βαρύνουν τον εφοπλιστή.
            Εάν ο παρατηρητής απουσιάζει από τον συμφωνημένο τόπο και κατά τη συμφωνημένη ώρα και δεν εμφανιστεί κατά τις δώδεκα επόμενες ώρες, ο εφοπλιστής απαλλάσσεται αυτομάτως από την υποχρέωσή του να επιβιβάσει τον εν λόγω παρατηρητή.
            Ο πλοίαρχος λαμβάνει όλα τα μέτρα που εμπίπτουν στην αρμοδιότητά του, προκειμένου να εξασφαλίσει τη σωματική και ηθική ασφάλεια του παρατηρητή κατά την άσκηση των καθηκόντων του.
            Στον παρατηρητή παρέχονται όλες οι διευκολύνσεις που είναι απαραίτητες για την άσκηση των καθηκόντων του. Ο πλοίαρχος του παρέχει πρόσβαση στα μέσα επικοινωνίας που είναι αναγκαία για την άσκηση των καθηκόντων του, στα έγγραφα που συνδέονται ευθέως με τις αλιευτικές δραστηριότητες του σκάφους, συμπεριλαμβανομένου του ημερολογίου αλιείας και του βιβλίου ναυσιπλοΐας, καθώς και στους αναγκαίους χώρους του σκάφους, προκειμένου να διευκολύνει την εκπλήρωση των καθηκόντων του.
            Ο εφοπλιστής εξασφαλίζει με έξοδά του την ενδιαίτηση και τη σίτιση των παρατηρητών υπό τις συνθήκες που δικαιούνται οι αξιωματικοί, λαμβανομένων υπόψη των δυνατοτήτων του σκάφους.
            Ο μισθός και οι εισφορές κοινωνικής ασφάλισης του παρατηρητή βαρύνουν την Ακτή Ελεφαντοστού.
            4.   Καθήκοντα του παρατηρητή
            Ο παρατηρητής επί του σκάφους αντιμετωπίζεται ως αξιωματικός. Όταν το σκάφος αναπτύσσει δραστηριότητες στα ύδατα της Ακτής Ελεφαντοστού, ο παρατηρητής εκτελεί τα ακόλουθα καθήκοντα:
            
                        —
                     
                     
                        παρατηρεί τις αλιευτικές δραστηριότητες των σκαφών,
                     
                  
                        —
                     
                     
                        επαληθεύει το στίγμα των σκαφών που αλιεύουν,
                     
                  
                        —
                     
                     
                        προβαίνει σε βιολογικές δειγματοληψίες στο πλαίσιο επιστημονικών προγραμμάτων,
                     
                  
                        —
                     
                     
                        καταγράφει τα χρησιμοποιούμενα αλιευτικά εργαλεία,
                     
                  
                        —
                     
                     
                        επαληθεύει τα δεδομένα για τα αλιεύματα στην αλιευτική ζώνη της Ακτής Ελεφαντοστού που καταχωρίζονται στο ημερολόγιο πλοίου,
                     
                  
                        —
                     
                     
                        επαληθεύει τα ποσοστά των παρεμπιπτόντων αλιευμάτων και υπολογίζει κατ' εκτίμηση τον όγκο των απορρίψεων εμπορεύσιμων ειδών ιχθύων,
                     
                  
                        —
                     
                     
                        κοινοποιεί στην αρμόδια αρχή στην οποία υπάγεται, με κάθε πρόσφορο μέσο, τα δεδομένα όσον αφορά την αλιεία, συμπεριλαμβανομένου του όγκου των κύριων και παρεμπιπτόντων αλιευμάτων επί του σκάφους.
                     
                  5.   Υποχρεώσεις του παρατηρητή
            Κατά τη διάρκεια της παραμονής του επί του σκάφους, ο παρατηρητής:
            
                        —
                     
                     
                        λαμβάνει τα κατάλληλα μέτρα, ώστε οι συνθήκες επιβίβασής του καθώς και η παρουσία του επί του σκάφους να μη διακόπτουν ή παρεμποδίζουν τις αλιευτικές δραστηριότητες,
                     
                  
                        —
                     
                     
                        προσέχει τα υλικά και τον εξοπλισμό του σκάφους και λαμβάνει υπόψη τον εμπιστευτικό χαρακτήρα όλων των εγγράφων που ανήκουν στο σκάφος αυτό,
                     
                  
                        —
                     
                     
                        στο τέλος της περιόδου παρατήρησης και πριν εγκαταλείψει το σκάφος, ο παρατηρητής συντάσσει έκθεση δραστηριοτήτων, η οποία διαβιβάζεται στις αρμόδιες αρχές με κοινοποίηση στην Ένωση. Υπογράφει την έκθεση παρουσία του πλοιάρχου, ο οποίος μπορεί να προσθέσει ή να ζητήσει να προστεθούν όλες οι παρατηρήσεις τις οποίες θεωρεί χρήσιμες, ακολουθούμενες από την υπογραφή του. Αντίγραφο της έκθεσης επιδίδεται στον πλοίαρχο του σκάφους κατά την αποβίβαση του επιστημονικού παρατηρητή.
                     
                  6.   Κατ' αποκοπή χρηματική συνεισφορά
            Κατά την πληρωμή της ετήσιας προκαταβολής τελών για τη χορήγηση άδειας, ο εφοπλιστής καταβάλλει στην Ακτή Ελεφαντοστού ετήσια κατ' αποκοπή χρηματική συνεισφορά 400 EUR ανά σκάφος, η οποία προορίζεται να συμβάλει στην κάλυψη των εξόδων επιβίβασης των Ιβοριανών παρατηρητών στα ενωσιακά σκάφη.
            ΚΕΦΑΛΑΙΟ VIII
            
               ΠΑΡΑΒΑΣΕΙΣ
            
            1.   Χειρισμός των παραβάσεων
            Κάθε παράβαση που διαπράττεται από ενωσιακό σκάφος που διαθέτει άδεια αλιείας σύμφωνα με τις διατάξεις του παρόντος παραρτήματος πρέπει να κοινοποιείται στην Ένωση από τις αρχές της Ακτής Ελεφαντοστού εντός 24 ωρών. Τα πρακτικά που αφορούν την παράβαση διαβιβάζονται στην Ένωση και στο κράτος σημαίας εντός επτά εργάσιμων ημερών.
            2.   Εκτροπή σκάφους — ενημερωτική συνάντηση
            Κάθε ενωσιακό σκάφος για το οποίο υπάρχουν υποψίες ότι διέπραξε παράβαση μπορεί να υποχρεωθεί να παύσει την αλιευτική του δραστηριότητα και, ενδεχομένως, σε περίπτωση που το σκάφος είναι στη θάλασσα, να επιστρέψει σε λιμένα της Ακτής Ελεφαντοστού.
            Η Ακτή Ελεφαντοστού κοινοποιεί στην Ένωση, εντός μέγιστης προθεσμίας 24 ωρών, κάθε εκτροπή ενωσιακού σκάφους που διαθέτει άδεια αλιείας. Η εν λόγω κοινοποίηση συνοδεύεται από αποδεικτικά στοιχεία ως προς την καταγγελλόμενη παράβαση.
            Πριν από τη λήψη οποιωνδήποτε μέτρων κατά του σκάφους, του πλοιάρχου, του πληρώματος ή του φορτίου, πλην των μέτρων που αποσκοπούν στην προστασία των αποδεικτικών στοιχείων, η Ακτή Ελεφαντοστού συγκαλεί, κατόπιν αιτήματος της Ένωσης, εντός μίας εργάσιμης ημέρας από την κοινοποίηση της εκτροπής του σκάφους, ενημερωτική συνάντηση για να διευκρινίσει τα γεγονότα και να επεξηγήσει τυχόν περαιτέρω μέτρα τα οποία ενδέχεται να ληφθούν. Στην εν λόγω ενημερωτική συνάντηση μπορεί να παρίσταται ένας εκπρόσωπος του κράτους σημαίας του σκάφους.
            3.   Επιβολή ποινών — διαδικασία συμβιβασμού
            Η επιβολή ποινών για κάθε διαπιστωθείσα παράβαση καθορίζεται από την Ακτή Ελεφαντοστού σύμφωνα με τη νομοθεσία της Ακτής Ελεφαντοστού.
            Όταν ο διακανονισμός της παράβασης προϋποθέτει δικαστική διαδικασία, πριν από την έναρξή της, και εφόσον η παράβαση δεν συνιστά ποινικό αδίκημα, μπορεί να τεθεί σε εφαρμογή διαδικασία συμβιβασμού μεταξύ της Ακτής Ελεφαντοστού και του εφοπλιστή ή του αντιπροσώπου του για τον καθορισμό των όρων και του επιπέδου της ποινής. Στην εν λόγω διαδικασία συμβιβασμού μπορούν να συμμετέχουν εκπρόσωποι του κράτους σημαίας του σκάφους και της Ένωσης. Η διαδικασία συμβιβασμού ολοκληρώνεται το αργότερο τρεις ημέρες μετά την κοινοποίηση της εκτροπής του σκάφους.
            4.   Δικαστική διαδικασία — τραπεζική εγγύηση
            Σε περίπτωση αποτυχίας της διαδικασίας συμβιβασμού και παραπομπής της παράβασης ενώπιον αρμόδιου δικαστικού οργάνου, ο εφοπλιστής του σκάφους που έχει διαπράξει παράβαση καταθέτει τραπεζική εγγύηση σε τράπεζα που υποδεικνύει η Ακτή Ελεφαντοστού, της οποίας το ύψος, που καθορίζει η Ακτή Ελεφαντοστού, καλύπτει τις δαπάνες που συνδέονται με την εκτροπή και την ακινητοποίηση του σκάφους, το εκτιμώμενο πρόστιμο και τυχόν αντισταθμιστική αποζημίωση. Η τραπεζική εγγύηση παραμένει δεσμευμένη μέχρι την ολοκλήρωση της δικαστικής διαδικασίας.
            Η τραπεζική εγγύηση αποδεσμεύεται και επιστρέφεται αμέσως στον εφοπλιστή μετά την έκδοση της απόφασης:
            
                        α)
                     
                     
                        εις το ακέραιο, σε περίπτωση που δεν έχουν επιβληθεί ποινές·
                     
                  
                        β)
                     
                     
                        στο ύψος του υπολοίπου, εφόσον η ποινή συνεπάγεται πρόστιμο κατώτερο από το ύψος της τραπεζικής εγγύησης.
                     
                  Η Ακτή Ελεφαντοστού ενημερώνει την Ένωση σχετικά με τα αποτελέσματα της δικαστικής διαδικασίας εντός προθεσμίας επτά εργάσιμων ημερών από την έκδοση της απόφασης.
            5.   Αποδέσμευση του σκάφους και του πληρώματος
            Τόσο το σκάφος όσο και το πλήρωμά του επιτρέπεται να εγκαταλείψουν τον λιμένα:
            
                        α)
                     
                     
                        μόλις εκπληρωθούν οι υποχρεώσεις που απορρέουν από τη διαδικασία συμβιβασμού, ή
                     
                  
                        β)
                     
                     
                        μόλις καταβληθεί η τραπεζική εγγύηση.
                     
                  Προσαρτήματα
            
                     
                        1.
                     
                     
                        Έντυπο αίτησης χορήγησης άδειας
                     
                  
                     
                        2.
                     
                     
                        Τεχνικό δελτίο
                     
                  
               (1)  Κανονισμός (ΕΕ) 2017/2403 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2017, σχετικά με τη βιώσιμη διαχείριση των εξωτερικών αλιευτικών στόλων και την κατάργηση του κανονισμού (ΕΚ) αριθ. 1006/2008 του Συμβουλίου (ΕΕ L 347, 28.12.2017, σ. 81).
         
         
            
               Προσάρτημα 1
               Κείμενο της εικόνας
               
                  Έντυπο αίτησης χορήγησης άδειας
                  ΑΛΙΕΥΤΙΚΗ ΣΥΜΦΩΝΙΑ ΕΥΡΩΠΑΪΚΗΣ ΕΝΩΣΗΣ - ΑΚΤΗΣ ΕΛΕΦΑΝΤΟΣΤΟΥΑΙΤΗΣΗ ΧΟΡΗΓΗΣΗΣ ΑΔΕΙΑΣ ΑΛΙΕΙΑΣ
                  I. ΑΙΤΩΝ:
                  1. Όνομα εφοπλιστή: Ιθαγένεια:
                  2. Ονομασία της ένωσης ή του αντιπροσώπου του εφοπλιστή:
                  3. Διεύθυνση της ένωσης ή του αντιπροσώπου του εφοπλιστή:
                  4. Τηλ.:
                  5. Διεύθυνση ηλεκτρονικού ταχυδρομείου:
                  6. Όνομα του πλοιάρχου: Ιθαγένεια:
                  7. Όνομα του ναυτικού πράκτορα στην Ακτή Ελεφαντοστού:
                  II. ΣΤΟΙΧΕΙΑ ΑΝΑΓΝΩΡΙΣΗΣ ΤΟΥ ΣΚΑΦΟΥΣ
                  1. Όνομα του σκάφους:
                  2. Χώρα σημαίας:
                  3. Προηγούμενη σημαία (εφόσον υπάρχει):
                  4. Ημερομηνία υπαγωγής του σκάφους στην παρούσα σημαία:
                  5. Εξωτερικός αριθμός νηολόγησης:
                  6. Λιμένας νηολόγησης: MMSI:
                  7. Αριθμός IMO: Αριθμός ICCAT:
                  8. Έτος και τόπος ναυπήγησης:
                  9. Διακριτικό κλήσεως ασυρμάτου: Συχνότητα κλήσεως ασυρμάτου:
                  10. Υλικό σκάφους: χάλυβας ξύλο πολυεστέρας άλλο
                  III. ΤΕΧΝΙΚΑ ΧΑΡΑΚΤΗΡΙΣΤΙΚΑ ΤΟΥ ΣΚΑΦΟΥΣ ΚΑΙ ΕΞΟΠΛΙΣΜΟΣ
                  1. Μήκος (ολικό): Πλάτος:
                  2. Χωρητικότητα Λονδίνου (σε GT):
                  3. Ισχύς της κύριας μηχανής σε KW: Κατασκευαστής: Τύπος:
                  4. Τύπος σκάφους: Κατηγορία αλιείας:
                  5. Αλιευτικά εργαλεία:
                  6. Αλιευτικές ζώνες: Στοχευόμενα είδη:
                  7. Συνολικός αριθμός μελών πληρώματος:
                  8. Μέθοδος συντήρησης αλιευμάτων στο σκάφος: νωπά ψύξη μεικτή συντήρηση κατάψυξη
                  9. Ικανότητα κατάψυξης ανά εικοσιτετράωρο (σε τόνους):
                  10. Χωρητικότητα αμπαριών: Αριθμός:
                  (Τόπος) (ημερομηνία)
                  Υπογραφή του αιτούντος
               
            
         
         
            
               Προσάρτημα 2
               Τεχνικό δελτίο
               ΘΥΝΝΑΛΙΕΥΤΙΚΑ ΓΡΙ ΓΡΙ ΜΕ ΕΓΚΑΤΑΣΤΑΣΕΙΣ ΚΑΤΑΨΥΞΗΣ ΚΑΙ ΠΑΡΑΓΑΔΙΑΡΙΚΑ ΕΠΙΦΑΝΕΙΑΣ
               1.   Ζώνη αλιείας:
               Πέραν των 12 ναυτικών μιλίων από τη γραμμή βάσης.
               2.   Επιτρεπόμενα εργαλεία:
               
                            
                        
                        
                           Γρι-γρι
                        
                     
                            
                        
                        
                           Παραγάδια επιφανείας
                        
                     3.   Απαγορευμένα είδη:
               Σύμφωνα με τη σύμβαση για τα αποδημητικά είδη και με τα ψηφίσματα της ICCAT, απαγορεύεται η αλιεία του καρχαρία προσκυνητή (Cetorhinus maximus), του λευκού καρχαρία (Carcharodon carcharias), του αλεπόσκυλου μεγαλομάτη (Alopias superciliosus), της ζύγαινας της οικογένειας Sphyrnidae (εκτός της ζύγαινας του είδους Sphyrna tiburo), του ωκεάνιου λευκού καρχαρία (Carcharhinus longimanus), του λείου καρχαρία (Carcharhinus falciformis), του ταυροκαρχαρία (Carcharias taurus) και του γαλέου (Galeorhinus galeus).
               Τα δύο μέρη διαβουλεύονται στο πλαίσιο της μεικτής επιτροπής για να επικαιροποιήσουν τον κατάλογο αυτό με βάση επιστημονικές συστάσεις.
               4.   Τέλη εφοπλιστών:
               
                           
                                       4.1.
                                    
                                    
                                       Πρόσθετα τέλη ανά τόνο αλιευμάτων
                                    
                                 
                        
                           60 EUR/τόνο για τα δύο πρώτα έτη εφαρμογής του πρωτοκόλλου και 70 EUR/τόνο για τα επόμενα έτη.
                        
                     
                           
                                       4.2.
                                    
                                    
                                       Ετήσια κατ' αποκοπή τέλη
                                    
                                 
                        
                           Για τα θυνναλιευτικά γρι γρι, 7 620  EUR τα δύο πρώτα έτη εφαρμογής του πρωτοκόλλου και 8 890  EUR για τα επόμενα έτη.
                           Για τα παραγαδιάρικα επιφανείας, 2 400  EUR τα δύο πρώτα έτη εφαρμογής του πρωτοκόλλου και 2 800  EUR για τα επόμενα έτη.
                        
                     
                           
                                       4.3.
                                    
                                    
                                       Κατ' αποκοπή τέλη παρατηρητών
                                    
                                 
                        
                           400 EUR/σκάφος/έτος
                        
                     
                           
                                       4.4.
                                    
                                    
                                       Τέλη ανά σκάφος υποστήριξης
                                    
                                 
                        
                           3 500  EUR/σκάφος/έτος
                        
                     
                           
                                       5.
                                    
                                    
                                       Αριθμός σκαφών με άδεια αλιείας
                                    
                                 
                        
                           28 θυνναλιευτικά γρι γρι
                           8 παραγαδιάρικα επιφανείας